Die lig van een kers | News24
Die lig van een kers
FRANSISKUS van Assisi het glo gesê: "Al die duisternis in die wêreld kan nie die lig van een kers uitblus nie." Soms hoor mens van bedrog, onderlinge onmin, nepotisme, gekonkel, bedrog by die werkplek of sportklub of skool. Dis dan wanneer mens wonder of daar dan geen Christene teenwoordig is nie? Christene is mos God se lig wat skyn in die donker. Die lig van net een kers is nodig om die donker te verdryf.
"Julle is die lig vir wêreld sê Jesus."
Die lig waarna Jesus in Matteus 5:16 verwys, is die lig van 'n klein olielampie wat al lig was in die huise van destyds. Daar was ook geen straatligte nie. Wat bedoel Jesus as Hy sê dat Sy volgelinge die lig van die wêreld is? William Barclay sê dat dit die grootste kompliment is wat Jesus aan die Christengemeenskap kon gegee het. In Johannes 9:5 sê Jesus dat Hy die Lig van die wêreld is. As Hy aan Sy dissipels sê dat hulle die lig van die wêreld is, sê Hy aan hulle dat hulle Hom moet verteenwoordig in die wêreld.
Dit gaan nie daaroor dat ons self ons eie lig moet verskaf nie. Ons weerkaats maar net die Lig. Christus leef tog in die Christen se hart en dis Sy lig wat deur ons skyn. Dit is wanneer Christene se liggies dof begin flikker in 'n bepaalde omgewing, dat mens besef hoe donker hierdie wêreld regtig is.
Die Christen se liggie skyn helder as ek die kelnerin of die kassiere by die winkel met respek behandel. Die liggie skyn helder as ek mense seën en nie verwens nie. Die liggie skyn helder as 'n besigheid of regeringsinstansie deur eerbare sakepraktyke of goeie regering gekenmerk word. Waar die lig van 'n vuurtoring nie brand nie, het die skepe in die ou dae gestrand.
Waar 'n Christen nie uitstaan soos 'n lig op 'n lampstaander is nie, is dit nag vir daardie gemeenskap. Onthou dat God jou spesifiek met 'n doel geplaas het waar jy is. As jy nie is wat jy in Christus is, naamlik die lig vir die wêreld nie, hoe donker moet dit nie daar wees waar jy is nie?